CELEX: 62008TN0489
Language: bg
Date: 2008-11-17 00:00:00
Title: Дело T-489/08: Иск, предявен на 17 ноември 2008 г.  — Power-One Italy/Комисия

10.1.2009   
            
            
               BG
            
            
               Официален вестник на Европейския съюз
            
            
               C 6/41
            
         Иск, предявен на 17 ноември 2008 г. — Power-One Italy/Комисия
   (Дело T-489/08)
   (2009/C 6/81)
   Език на производството: италиански
   Страни
   
      Ищец: Power-One Italy SpA (Terranova Bracciolini, Italia) (представители: R. Giuffrida, avvocato, A. Giussani, avvocato)
   
      Ответник: Комисия на Европейските общности
   Искания на ищеца
   
               —
            
            
               да осъди Европейската комисия на основание член 288 от Договора за създаване на Европейската общност да плати обезщетение на Power One Italy spa за всички вреди, които то е претърпяло, стойността на които се изчислява на 2 876 188,99 евро, или цената, платена за проекта PNEUMA, или всяка друга по-голяма или по-малка сума, която се прецени за справедлива.
            
         
               —
            
            
               да осъди Комисията да заплати съдебните разноски.
            
         Правни основания и основни доводи
   Настоящият иск се отнася до решението за прекратяване на проекта с наименование PNEUMA и за възстановяване на авансово отпуснатата сума за неговото финансиране. Предмет на този проект е създаването на иновационна UPS система за захранване с енергия, чрез специален компресор със сгъстен въздух, на апаратите на базови радиостанции за мобилната телефония. За неговото изпълнение дружеството ищец сключва договор със стратегически партньори и по-конкретно с Университета във Флоренция, чиято задача е да изработи и да осъвремени динамичната част, както и да извърши изпитанията на прототипите на новата система ENEA и FEBE ECOLOGIC за оценяване на отражението на новата UPS система върху околната среда, и с TELEFONICA MOVILES, което предоставя определени базови радиостанции на испанска територия, за да даде възможност за изпитания на прототипите при условията на реална оперативност.
   В резултат на цитираното по-горе решение на Комисията дружеството ищец е трябвало да възстанови цялата получена като аванс сума за финансиране, като освен това е било принудено да носи отговорност пред собствените си стратегически партньори, които са правили искания за обезщетение. Във всеки случай Power One е изпълнило и доставило проекта на собствени разноски, като се имало пред вид и оправданите правни очаквания от постоянно предоставяните от Комисията продължения на сроковете, като е изразходило по този начин сума от 2 876 188,99 евро и е направило напълно оперативен в Испания апарата, предвиден от споразуменията, сключени с ответника и с неговите партньори.
   В подкрепа на своите искания дружеството ищец изтъква:
   
               —
            
            
               нарушение на член 10 от Регламент (ЕО) 1655/2000 на Европейския парламент и на Съвета от 17 юли 2000 година относно финансов инструмент за околната среда (LIFE) (1).
            
         
               —
            
            
               неприложимост на член 14 от Стандартните административни норми на проектите LIFE, доколкото дружеството ищец винаги е спазвало строго и последователно поведение на сътрудничество и винаги е отговаряло с точност на всички въпроси на Комисията. Освен това проектът PNEUMA бил напълно реализиран, пуснат в действие и преминал изпитанията.
            
         
               —
            
            
               дискриминационния характер на съответното решение и нарушение на общия принцип на оправданите правни очаквания.
            
         
      (1)  ОВ L 192, 28 юли 2000 г., стр. 1.